Ngohe Aromatawai: Iho ake, panoni atu

**Paerewa Paetae Ngā Toi Puoro 91861:** Te tātari i te panonitanga o ngā huānga toi puoro

**Aronga:** NgāToi Puoro 3.2A v1

**Whiwhinga:** 4

**Te Horopaki**

Ko tāu nā mahi he whakarite whakaaturanga kia rongo ai ō hoa ākonga i te kōrero mō te panonitanga o ētahi huānga taketake o te toi puoro Māori o neherā tae noa ki ēnei rā.

Māu anō e whiriwhiri ngā huānga ki te rangahau me te āta arohaehae. Ka whakamārama i ōna āhuatanga i roto i ētahi titonga toi puoro Māori.

Ka aromatawaingia tāu whakaaturanga me te kounga o te arohaehae i ngā huānga toi puoro, te hāngaitanga o ngā tauira titonga puoro, te panonitanga me te tūturu tonutanga o ngā huānga ki roto i ngā tikanga toi taketake.

**Hei Mahi**

Tirohia ētahi tauira ki roto i te horopaki kotahi.

Mā tō rangahau, tautohua:

* ngā take o ngā huānga toi taketake kua whirihia e koe
* ngā panonitanga o ngā huānga toi i ngā tau
* ngā titonga o ngā kaipuoro e pupuri tonu ana i ngā tikanga toi taketake tūturu
* ngā titonga o ngā kaipuoro e para ana i te tikanga toi taketake hou.

Whakaritea tō whakaaturanga:

* e tautohu ana i ngā taketake, ngā hītori, me ngā panonitanga e hāngai ana ki ngā huānga toi taketake kua whirihia e koe
* e parahau ana i āu whakataunga mō ngā mahi a ngā kaitoi, me ngā kamupene toi nā rātou tēnei ara toi taketake puoro i whai
* e whakahāngai tika ana i ngā tauira titonga puoro ki ngā huānga toi puoro me ngā panonitanga.

**Taunakitanga:** **Ngā Toi Puoro 91861 Iho ake, panoni atu**

|  |  |  |
| --- | --- | --- |
| **Taunakitanga mō te Paetae** | **Taunakitanga mō te Kaiaka** | **Taunakitanga mō te Kairangi** |
| Ka matapaki i te āhua o ngā huānga toi o mua, o āianei hoki, i roto i tētahi horopaki. Ka matapaki i ngā take i whakarerekēhia ai ētahi huānga. Ka whakatau whakaaro mō te āhua o ngā huānga toi o anamata, ka taunaki ai.  *Hei tauira:*  *Kua whakaatu i ōna arohaehae i ngā take i panoni ai ana whiringa huānga toi puoro i roto i te wā.*  *Kua whiriwhiri i ngā titonga puoro ki te taunaki i ngā whakamārama.*  *Kua arohaehae i ngā tikanga toi taketake ki te tautohu i ngā āhuatanga mō te mahi puoro.* | Ka mātau te whakatau whakaaro mō te āhua o ngā huānga toi o anamata. Ka matapaki i ngā hua wā poto, hua wā roa o ngā panonitanga, ka āta taunaki ai.  *Hei tauira:*  *Kua whakaatu i ōna arohaehae me te whakamārama he aha i panoni ai ngā huānga toi puoro i roto i te wā.*  *Kua whiriwhiri titonga puoro ki te āta taunaki i ngā arohaehae.*  *Kua whakamātau i ngā arohaehae tikanga toi taketake ki te whakamārama i ngā hua o te panonitanga, hei whakaara ake i tāna mahi puoro.* | Ka tino mātau te whakatau whakaaro mō te āhua o ngā huānga toi o anamata, tae atu ki ngā āhua o roto, o waho hoki e whakarerekēhia ai ngā huānga. Ka matapaki i ngā hua whānui e puta mai i ngā panonitanga, me ngā urupare ka taea ki aua hua.  *Hei tauira:*  *He whānui ōna arohaehae me te whakamārama he aha i rite ai, i panoni ai rānei ngā huānga toi puoro i roto i te wā.*  *Kua whiriwhiri titonga puoro whānui ki te āta taunaki i ngā arohaehae.*  *Kua āta whakamātau i ngā arohaehae tikanga toi taketake ki te whiriwhiri i ngā hua o te panonitanga, hei whakauru ki āna mahi puoro.* |